b"\n_START_ARTICLE_\nChirurgija\n_START_PARAGRAPH_\nChirurgija \xe2\x80\x93 intervencin\xc4\x97s medicinos sritis. Lietuvoje chirurgija apima vis\xc4\x85 pluo\xc5\xa1t\xc4\x85 labai i\xc5\xa1vystyt\xc5\xb3 siaurai specializuot\xc5\xb3 sri\xc4\x8di\xc5\xb3._NEWLINE_Chirurgai \xe2\x80\x93 gydytojai, naudojantys instrumentus, kuriais atliekamos operacijos. Chirurgija glaud\xc5\xbeiai susijusi su anesteziologija, aseptika, antiseptika.\n_START_SECTION_\nOperacijos\n_START_PARAGRAPH_\nOperacijos reikalingos susirgimams gydyti, kai prireikia pataisyti, pa\xc5\xa1alinti ar pakeisti kurias nors anatomines strukt\xc5\xabras, pa\xc5\xbeeistas paciento susirgimo ar patirto su\xc5\xbealojimo metu.\n_START_SECTION_\nTraumatologija\n_START_PARAGRAPH_\nChirurgijos sritis, tirianti ir gydanti organizmo pakitimus, \xc4\xafvykusius traum\xc5\xb3 metu \xe2\x80\x93 traumatologija ar ortopedija.\n_START_SECTION_\nBendroji chirurgija\n_START_PARAGRAPH_\nNe centrin\xc4\x97se klinikose esantys chirurgijos skyriai, paprastai apimantys kelias chirurgijos sritis. Da\xc5\xbeniausiai vadinami Bendrosios chirurgijos skyriais.\n_START_SECTION_\n\xc5\xaamus apendicitas\n_START_PARAGRAPH_\nBene esmin\xc4\x99 pad\xc4\x97t\xc4\xaf u\xc5\xbeimdavo pilvo (abdominalin\xc4\x97) chirurgija, kadangi da\xc5\xbeniausias gr\xc4\x97smingas \xc5\xabmus chirurginis susirgimas \xe2\x80\x93 \xc5\xabmus apendicitas, tap\xc4\x99s chirurgijos \xe2\x80\x9eklasika\xe2\x80\x9c. Paprastai susirgimas turi ai\xc5\xa1kius, tipinius po\xc5\xbeymius. Kartais susirgimo eiga supainiota su kitais l\xc4\x97tiniais vir\xc5\xa1kinimo sistemos sutrikimais, ar ypa\xc4\x8d vaik\xc5\xb3 (k\xc5\xabdiki\xc5\xb3) am\xc5\xbeiuje \xe2\x80\x93 sunkiai nustatoma, ir gali b\xc5\xabti labai sunki komplikacij\xc5\xb3 atvejais.\n_START_SECTION_\nChirurgija, \xc5\xbelugus antikinei Graikijai\n_START_PARAGRAPH_\nSenov\xc4\x97s Romoje buvo vaik\xc5\xb3 gydytojai, gladiatori\xc5\xb3 gydytojai. Celsas susistemino chirurgij\xc4\x85, para\xc5\xa1\xc4\x97 veikal\xc4\x85 \xe2\x80\x9eDe medicina\xe2\x80\x9c. Galenas pats skrod\xc4\x97 lavonus, daugiausia be\xc5\xbed\xc5\xbeioni\xc5\xb3, re\xc4\x8diau \xe2\x80\x93 \xc5\xbemoni\xc5\xb3. Tai pad\xc4\x97jo jam surinkti daug anatomijos ir fiziologijos \xc5\xbeini\xc5\xb3. Galenas taip pat toli pa\xc5\xbeeng\xc4\x97 operacin\xc4\x97je chirurgijoje ir paliko daugelio operacij\xc5\xb3 apra\xc5\xa1ym\xc4\x85. Vartojo ligat\xc5\xabras ir kraujagysles u\xc5\xbesukdavo. Siuvo \xc5\xa1ilkiniais, o kartais ir \xc5\xbearniniais si\xc5\xablais. Jis ypa\xc4\x8d r\xc5\xabpinosi \xc5\xbeaizd\xc5\xb3 gydymu ir gijimu. Pirmasis apra\xc5\xa1\xc4\x97 kaul\xc5\xb3 sugijim\xc4\x85 ir kaulin\xc4\xaf rumb\xc4\x85._NEWLINE_Bizantijoje ypa\xc4\x8d palankios s\xc4\x85lygos medicinai vystytis buvo IV-VIII a. \xc4\x8cia klest\xc4\x97jo karo medicina ir chirurgija. \xc5\xbdymiausias to laiko gydytojas buvo Paulus de Aegina (Povilas Eginietis), laikomas jauniausia grandimi tarp senov\xc4\x97s laik\xc5\xb3 ir viduram\xc5\xbei\xc5\xb3 medicinos. Jis \xc5\xa1alindavo navikus, darydavo amputacijas._NEWLINE_Arabai i\xc5\xa1rado eter\xc4\xaf ir prad\xc4\x97jo j\xc4\xaf naudoti nejautrai. \xc5\xbdymiausias arab\xc5\xb3 medicinos atstovas buvo tad\xc5\xbeikas Avicena \xe2\x80\x93 Ali Abu Ibn-Sina (980-1037). Para\xc5\xa1\xc4\x97 \xe2\x80\x9eMedicinos arba gydomojo meno kanonas\xe2\x80\x9c. Manoma, kad jis yra pastovaus tempimo gydant ilg\xc5\xb3j\xc5\xb3 kaul\xc5\xb3 l\xc5\xab\xc5\xbeimus metodo autorius. Kitas \xc5\xbeymus arab\xc5\xb3 medicinos atstovas buvo Abukasimas, gyven\xc4\x99s Ispanijoje. Jis darydavo torakotomij\xc4\x85 empiemos atveju, \xc5\xa1alindavo akmenis i\xc5\xa1 \xc5\xa1lapimo p\xc5\xabsl\xc4\x97s, operuodavo i\xc5\xa1var\xc5\xbeas.\n_START_SECTION_\nViduram\xc5\xbei\xc5\xb3 chirurgija\n_START_PARAGRAPH_\nViduram\xc5\xbeiais krik\xc5\xa1\xc4\x8dioni\xc5\xb3 ba\xc5\xbeny\xc4\x8dia var\xc5\xbe\xc4\x97 mokslo, tuo pa\xc4\x8diu ir chirurgijos vystym\xc4\x85si. Neleistinos buvo kruvinos operacijos, d\xc4\x97l draudimo skrosti chirurgija tapo antraeiliu amatu. Barzdasku\xc4\x8diai, ilgainiui susib\xc5\xabr\xc4\x99 \xc4\xaf chirurg\xc5\xb3 cechus, u\xc5\xbesi\xc4\x97m\xc4\x97 gydymu turgaus aik\xc5\xa1t\xc4\x97se \xe2\x80\x93 daugiausia gyd\xc4\x97 \xc5\xbeaizdas. Anks\xc4\x8diausiai \xc5\xa1is amatas atsirado Italijoje ir i\xc5\xa1 jos po vis\xc4\x85 Europ\xc4\x85 pasklido gars\xc5\xabs i\xc5\xa1var\xc5\xbe\xc5\xb3 ir akmen\xc5\xb3 operatoriai.\n_START_SECTION_\nKvalifikacijos egzaminavimo prad\xc5\xbeia\n_START_PARAGRAPH_\nPirtininkai ir barzdasku\xc4\x8diai pridarydavo ir daug nelaimi\xc5\xb3, tod\xc4\x97l Sicilijos karalius Rod\xc5\xbeeras II 1140 metais \xc4\xafved\xc4\x97 chirurgams ir apskritai visiems gydytojams egzaminus. Chirurgija buvo visi\xc5\xa1kai prilyginta kitoms medicinos \xc5\xa1akoms 1540 m., kai Henris VIII paskelb\xc4\x97 suvienijimo akt\xc4\x85 tarp chirurg\xc5\xb3 ir barzdasku\xc4\x8di\xc5\xb3 cecho \xe2\x80\x93 Londone buvo \xc4\xafsteigtas Karali\xc5\xa1kasis Chirurgijos koled\xc5\xbeas. Iki jo buvo grie\xc5\xbetos ribos tarp chirurg\xc5\xb3 ir terapeut\xc5\xb3, vadinam\xc5\xb3j\xc5\xb3 internist\xc5\xb3, kuriems nepriimtina buvo ne tik chirurgini\xc5\xb3 operacij\xc5\xb3 atlikimas, bet ir papras\xc4\x8diausias fizinis pacient\xc5\xb3 i\xc5\xa1tyrimas._NEWLINE_Nustatant diagnoz\xc4\x99, buvo draud\xc5\xbeiama apnuoginti paciento k\xc5\xabn\xc4\x85, o jei pacient\xc4\x97 \xe2\x80\x93 moteris, net ir liestis prie jos. Ta\xc4\x8diau, nustat\xc4\x99 diagnoz\xc4\x99, internistai, jei ligoniui reik\xc4\x97jo chirurginio gydymo, si\xc5\xb3sdavo j\xc4\xaf kaip tik pas tuos niekinamus barzdasku\xc4\x8dius. \xc5\xa0is teisi\xc5\xb3 sulyginimas buvo labai svarbus chirurgijos vystymosi etapas. Pagaliau suprasta, kad chirurgija irgi yra labai svarbi medicinos sritis ir kad jos irgi reikia labai rimtai mokytis. Visoje Europoje \xc4\x97m\xc4\x97 kurtis auk\xc5\xa1tosios medicinos mokyklos.\n_START_SECTION_\nUniversitetin\xc4\x97s studijos bei tyrimai\n_START_PARAGRAPH_\n1112 m. Bolonijoje \xc4\xafsik\xc5\xabr\xc4\x97 pirmasis Universitetas. 1205 m. \xe2\x80\x93 Pary\xc5\xbeiaus universitetas. XIII a. Universitetas \xc4\xafkurtas Salerne. \xc4\x8cia chirurgijos studijos jau buvo grind\xc5\xbeiamos anatomija. Rod\xc5\xbeeras Frugardis i\xc5\xa1 Salerno i\xc5\xa1leido chirurgijos kompendium\xc4\x85 \xe2\x80\x9eChirurgia magistri Rogeri\xe2\x80\x9c, kuriuo vis\xc4\x85 sekant\xc4\xaf \xc5\xa1imtmet\xc4\xaf naudojosi Europos gydytojai._NEWLINE_Leonardas da Vin\xc4\x8dis apra\xc5\xa1\xc4\x97 vis\xc4\x85 kirm\xc4\x97lin\xc4\x97s ataugos anatomij\xc4\x85 ir jos variantus. Medicina tuo metu jau r\xc4\x97m\xc4\x97si anatomijos ir fiziologijos \xc5\xbeiniomis._NEWLINE_Pranc\xc5\xabz\xc5\xb3 chirurgas Henris de Mondevilis (1320) galutinai pasisak\xc4\x97 prie\xc5\xa1 \xc5\xbeaizd\xc5\xb3 zondavim\xc4\x85 ir suprato ankstyvo \xc5\xbeaizdos sutvarkymo reik\xc5\xa1m\xc4\x99. Vietinei nejautrai jis taik\xc4\x97 gal\xc5\xabn\xc4\x97s u\xc5\xbever\xc5\xbeim\xc4\x85.\n_START_SECTION_\n\xc5\xbdarn\xc5\xb3 siuvimas\n_START_PARAGRAPH_\nKitas \xc5\xbeymus pranc\xc5\xabzas Gi de \xc5\xa0olijakas (1300-1368) pirmasis prad\xc4\x97jo si\xc5\xabti \xc5\xbearnas ne kaip italai Rod\xc5\xbeeras ir Rolandas, kurie d\xc4\x97davo \xc4\xaf \xc5\xbearnos spind\xc4\xaf d\xc5\xbeiovint\xc4\x85 \xc5\xbe\xc4\x85sies trach\xc4\x97j\xc4\x85 ar kit\xc4\x85 vamzdel\xc4\xaf. De \xc5\xa0oliakas para\xc5\xa1\xc4\x97 i\xc5\xa1sam\xc5\xb3 chirurgijos vadov\xc4\x97l\xc4\xaf, kur apra\xc5\xa1\xc4\x97 \xc5\xa1launikaulio l\xc5\xab\xc5\xbeio gydym\xc4\x85 pastoviu l\xc5\xab\xc5\xbegali\xc5\xb3 tempimu \xc4\xaf prie\xc5\xa1ingas puses. \xc5\xa0is b\xc5\xabdas buvo u\xc5\xbemir\xc5\xa1tas ir tik XIX a. i\xc5\xa1 naujo atrastas.\n_START_SECTION_\nPriemon\xc4\x97s, stabdan\xc4\x8dios kraujavim\xc4\x85\n_START_PARAGRAPH_\nBarzdaskutys - chirurgas A. Pare (1510-1590) pranc\xc5\xabz\xc5\xb3 - vokie\xc4\x8di\xc5\xb3 karo metu kraujavimui stabdyti ant \xc5\xbeaizd\xc5\xb3 pildavo verdan\xc4\x8di\xc4\x85 derv\xc4\x85 arba ki\xc5\xa1davo \xc4\xaf j\xc4\x85 vis\xc4\x85 gal\xc5\xabn\xc4\x99. Tai tur\xc4\x97jo apsaugoti ir nuo \xe2\x80\x9e\xc5\xbeaizd\xc5\xb3 u\xc5\xbenuodijimo paraku\xe2\x80\x9c. D\xc4\x97l to daugelis su\xc5\xbeeist\xc5\xb3j\xc5\xb3 mirdavo nuo skausminio \xc5\xa1oko. Vien\xc4\x85 kart\xc4\x85 derva Pare pasibaig\xc4\x97, tada jis prad\xc4\x97jo pilti ant \xc5\xbeaizd\xc5\xb3 kiau\xc5\xa1ini\xc5\xb3, ro\xc5\xbei\xc5\xb3 aliejaus ir terpentino mi\xc5\xa1in\xc4\xaf ir gavo \xc5\xbeymiai geresnius rezultatus._NEWLINE_Kraujavimui stabdyti jis prad\xc4\x97jo taikyti stambi\xc5\xb3j\xc5\xb3 kraujagysli\xc5\xb3 ligat\xc5\xabras, o 1552 m. sugalvojo special\xc5\xb3 instrument\xc4\x85 kraujuojan\xc4\x8dioms kraujagysl\xc4\x97ms suimti operacijos metu. Pare patobulino ir traumatologij\xc4\x85 \xe2\x80\x93 sugalvojo stakles i\xc5\xa1nirim\xc5\xb3 bei l\xc5\xab\xc5\xbeim\xc5\xb3 atstatymui, rankos protez\xc4\x85 su \xc5\xa1arnyrais. 1563 m. jis buvo paskirtas asmeniniu Karolio IX gydytoju, gyvenimo pabaigoje tapo ir Pranc\xc5\xabzijos Moksl\xc5\xb3 Akademijos garb\xc4\x97s nariu.\n_START_SECTION_\nSkrand\xc5\xbeio rezekcija ir su\xc5\xbeeist\xc5\xb3j\xc5\xb3 transportavimas\n_START_PARAGRAPH_\nJ. Peanas (1830-1898) pirmasis atliko skrand\xc5\xbeio rezekcij\xc4\x85, bet pacientas mir\xc4\x97. J. Peanas buvo labai eleganti\xc5\xa1kas, operuodavo tik su fraku. Tai buvo chirurgas be \xc5\xa1irdies, turintis virtuozi\xc5\xa1k\xc4\x85 technik\xc4\x85._NEWLINE_J. Larey \xe2\x80\x93 GMP \xc4\xafk\xc5\xabr\xc4\x97jas. Buvo chirurgas Napoleono armijoje, pasi\xc5\xabl\xc4\x97 su\xc5\xbeeistuosius transportuojan\xc4\x8dius ve\xc5\xbeimus \xc5\xbeym\xc4\x97ti raudonu kry\xc5\xbeiumi, kad ne\xc5\xa1audyt\xc5\xb3 prie\xc5\xa1as.\n_START_SECTION_\nXVII ir XVIII am\xc5\xbeiaus chirurgija\n_START_PARAGRAPH_\nD\xc5\xbe. Hunteris (1729-1793) anglas chirurgas, steng\xc4\x97si suteikti chirurgijai stipr\xc5\xb3 teorin\xc4\xaf pagrind\xc4\x85, nor\xc4\x97jo j\xc4\x85 i\xc5\xa1 paprasto amato padaryti mokslu ir menu._NEWLINE_1731 m. Pary\xc5\xbeiuje Liudvikas XV \xc4\xafk\xc5\xabr\xc4\x97 Karali\xc5\xa1k\xc4\x85j\xc4\x85 chirurgijos akademij\xc4\x85. Tuomet chirurgai buvo prilyginti kitiems gydytojams. Pirmuoju akademijos prezidentu tapo garsusis \xc5\xbd. L. Pti (Jean-Louis Petit). Akademijos d\xc4\x97ka pranc\xc5\xabz\xc5\xb3 chirurgija dominavo pasaulyje iki XIX a. vidurio.\n_START_SECTION_\nXIX a. ir XX am\xc5\xbeiaus prad\xc5\xbeios chirurgija\n_START_PARAGRAPH_\nXIX a. viduryje \xc4\xaf pirm\xc4\x85 viet\xc4\x85 i\xc5\xa1kilo vokie\xc4\x8di\xc5\xb3 chirurgija. Jos \xc4\xafk\xc5\xabr\xc4\x97ju laikomas B. Langenbekas. I\xc5\xa1 jo mokyklos i\xc5\xa1\xc4\x97jo T. Bilrotas, R. Kocheris, F. Esmarchas ir kt._NEWLINE_F. Trendelenburgas (1844\xe2\x80\x931924) pirmas padar\xc4\x97 embolektomij\xc4\x85 i\xc5\xa1 a. pulmonalis. Jo vardu pavadinti m\xc4\x97giniai angiochirurgijoje ir ortopedijoje. Kaune gim\xc4\x99s J. Mikuli\xc4\x8dius (1850\xe2\x80\x931905) daugiausia dom\xc4\x97josi vir\xc5\xa1kinamojo trakto, ypa\xc4\x8d stor\xc5\xb3j\xc5\xb3 \xc5\xbearn\xc5\xb3, chirurgija. Tolimesn\xc4\x97 chirurgijos raida buvo susijusi su dviem problemomis: \xc5\xbeaizd\xc5\xb3 infekcija (d\xc4\x97l jos mirdavo vir\xc5\xa1 80\xc2\xa0% operuot\xc5\xb3) ir skausmo problema. Buvo ir tre\xc4\x8dia problema \xe2\x80\x93 nemok\xc4\x97jimas tinkamai stabdyti kraujavim\xc4\x85 operacij\xc5\xb3 metu. D\xc4\x97l \xc5\xa1i\xc5\xb3 veiksni\xc5\xb3 operacinis mir\xc5\xa1tamumas daugeliu atvej\xc5\xb3 b\xc5\xabdavo didesnis nei neoperuojant, ir, kol \xc5\xa1itos problemos nebuvo i\xc5\xa1spr\xc4\x99stos, chirurgija negal\xc4\x97jo vystytis kaip lygiavert\xc4\x97 medicinos \xc5\xa1aka ir buvo tik nevilties gydymo metodas._NEWLINE_Iki bakteriologin\xc4\x97s eros prad\xc5\xbeios (1876 m.) daugiau kaip pus\xc4\x97 operuot\xc5\xb3 ligoni\xc5\xb3 susirgdavo ro\xc5\xbee, \xc5\xbeaizd\xc5\xb3 difterija arba sepsiu ir mirdavo. Tod\xc4\x97l chirurgai bijodavo operuoti, nes po kai kuri\xc5\xb3 operacij\xc5\xb3 mir\xc5\xa1tamumas b\xc5\xabdavo didesnis, nei nieko nedarant._NEWLINE_XVIII a. dauguma chirurg\xc5\xb3 man\xc4\x97, kad d\xc4\x97l p\xc5\xabliavimo kaltas oras \xe2\x80\x93 jis at\xc5\xa1ald\xc4\x85s ir i\xc5\xa1d\xc5\xbeiovin\xc4\x85s \xc5\xbeaizdas, d\xc4\x97l to susiaur\xc4\x97jan\xc4\x8dios smulkiosios kraujagysles ir \xc5\xbeaizdoje sutrinkanti kraujo apytaka. Tod\xc4\x97l oro tais laikais labai bijota ir stengtasi \xc5\xbeaizdas u\xc5\xbedengti tvars\xc4\x8diais. A. Levenhukas, L. Pasteras, Henle skelb\xc4\x97 postulatus, kad infekcini\xc5\xb3 lig\xc5\xb3 ir sup\xc5\xabliavim\xc5\xb3 prie\xc5\xbeastys tai gyvi organizmai, nematomi akimi (contagia animata). 1867 m. \xc5\xbeymus angl\xc5\xb3 chirurgas D\xc5\xbe. Listeris (1827\xe2\x80\x931912 m.), remdamasis L. Pastero darbais, \xc4\xafrod\xc4\x97, kad \xc5\xbeaizd\xc5\xb3 p\xc5\xabliavimo prie\xc5\xbeastis yra gyvi mikroorganizmai, patek\xc4\x99 \xc4\xaf j\xc4\x85 i\xc5\xa1 oro. Kovai su mikrobais jis panaudojo karbolio r\xc5\xabg\xc5\xa1t\xc4\xaf, nustat\xc4\x97 optimali\xc4\x85 jos koncentracij\xc4\x85 \xe2\x80\x93 3-5\xc2\xa0% ir sukombinavo special\xc5\xb3 keleto sluoksni\xc5\xb3 tvarst\xc4\xaf, kad prie \xc5\xbeaizdos neprieit\xc5\xb3 oras. Tai, kad karbolio r\xc5\xabg\xc5\xa1tis sulaiko puvim\xc4\x85, buvo pasteb\xc4\x97ta dar 1860 m. ir jau tada ji prad\xc4\x97ta vartoti p\xc5\xablini\xc5\xb3 \xc5\xbeaizd\xc5\xb3 gydymui, bet Listeris paruo\xc5\xa1\xc4\x97 karbolio r\xc5\xabg\xc5\xa1ties vartojimo metod\xc4\x85 ir pritaik\xc4\x97 j\xc4\xaf pla\xc4\x8diu mastu, tod\xc4\x97l jis laikomas antiseptikos \xc4\xafk\xc5\xabr\xc4\x97ju. Karbolio r\xc5\xabg\xc5\xa1t\xc4\xaf jis naudodavo ir tvars\xc4\x8diams mirkyti, ir operaciniam laukui, instrumentams, rankoms plauti, net sugalvojo pulvezatori\xc5\xb3, kad ne\xc5\xa1varus oras operacin\xc4\x97je neu\xc5\xbeter\xc5\xa1t\xc5\xb3 \xc5\xbeaizdos. Tokiu b\xc5\xabdu, visa operacin\xc4\x97 kv\xc4\x97p\xc4\x97jo karbolio r\xc5\xabg\xc5\xa1timi._NEWLINE_Bet dar prie\xc5\xa1 j\xc5\xb3 darb\xc5\xb3 paskelbim\xc4\x85, gydytojams neturint jokio supratimo apie mikrobus, \xc5\xa1varos laikymosi svarb\xc4\x85, apsisaugant nuo p\xc5\xabliavimo, suprato I. Zemelveisas (1818\xe2\x80\x931865) \xe2\x80\x93 vengr\xc5\xb3 aku\xc5\xa1eris - ginekologas, dirb\xc4\x99s Vienoje, kur tuo metu buvo 2 aku\xc5\xa1erin\xc4\x97s klinikos. Abiejose daug moter\xc5\xb3 sirgdavo pogimdymine kar\xc5\xa1tlige, vienoje dirbo studentai medikai ir gimdyvi\xc5\xb3 mirtingumas ten buvo 10-12\xc2\xa0%, o gretimoje, kur dirbo aku\xc5\xa1erijos mokyklos mokin\xc4\x97s \xe2\x80\x93 tik 2\xc2\xa0%. Zemelveisas prad\xc4\x97jo ie\xc5\xa1koti prie\xc5\xbeas\xc4\x8di\xc5\xb3 ir empiriniu b\xc5\xabdu nustat\xc4\x97, kad studentai atne\xc5\xa1a ka\xc5\xbekokias med\xc5\xbeiagas i\xc5\xa1 anatomikumo nuo lavon\xc5\xb3 (Zemelveiso draugas teismo ekspertas skrodimo metu \xc4\xafsipjov\xc4\x97 pir\xc5\xa1t\xc4\x85 ir mir\xc4\x97, o j\xc4\xaf skrod\xc5\xbeiant, rasti poky\xc4\x8diai buvo identi\xc5\xa1ki poky\xc4\x8diams mirusi\xc5\xb3 gimdyvi\xc5\xb3 organizme). Zemelveisas \xc4\xafved\xc4\x97 klinikoje rank\xc5\xb3 plovim\xc4\x85 muilu ir chloro vandeniu, ir mir\xc5\xa1tamumas staiga nukrito iki 1,5\xe2\x84\x85. Bet kit\xc5\xb3 jo atradimas nebuvo suprastas. Zemelveisui teko pakeisti darbo viet\xc4\x85 ir gal\xc5\xb3 gale jis buvo u\xc5\xbedarytas \xc4\xaf beprotnam\xc4\xaf, kadangi neatsisak\xc4\x97 savo id\xc4\x97jos ir prad\xc4\x97jo ra\xc5\xa1in\xc4\x97ti lai\xc5\xa1kus su rekomendacijomis plauti rankas \xc5\xbeymiausiems chirurgams. Jo atradimas buvo i\xc5\xa1juoktas ir pamir\xc5\xa1tas, ir rank\xc5\xb3 plovimo svarba buvo \xc4\xafrodyta tik atsiradus Pasterio darbams apie mikrobus._NEWLINE_W. S. Halsted tyr\xc4\x97 ir tobulino apsisaugojim\xc4\x85 nuo infekcijos, kraujavimo kontrol\xc4\x99, audini\xc5\xb3 perpjovim\xc4\x85, drenavim\xc4\x85, \xc5\xbeaizd\xc5\xb3 gijimo b\xc5\xabdus. Baig\xc4\x99s studijas JAV, i\xc5\xa1vyko tobulintis \xc4\xaf Vokietij\xc4\x85 \xe2\x80\x93 sta\xc5\xbeavosi pas Bergman\xe2\x80\x99\xc4\x85, Esmarch\xe2\x80\x99\xc4\x85. Vienoje susidraugavo su Mikuli\xc4\x8diumi. Vienas i\xc5\xa1 pirm\xc5\xb3j\xc5\xb3 Amerikoje prad\xc4\x97jo vartoti kokain\xc4\x85 nuskausminimui. Naudojo Listerio antiseptik\xc4\x85. \xc4\xaeved\xc4\x97 rank\xc5\xb3 dezinfekcij\xc4\x85, plono \xc5\xa1ilko si\xc5\xabl\xc4\x99. Prie\xc5\xa1 operacij\xc4\x85 liepdavo visiems pakeisti r\xc5\xabbus, ta\xc4\x8diau operuodavo be kauki\xc5\xb3. Nor\xc4\x97damas apsaugoti nuo rank\xc5\xb3 egzemos vien\xc4\x85 operacines sesut\xc4\x99, kuri\xc4\x85 paskui ved\xc4\x97, Halstedas u\xc5\xbesak\xc4\x97 savo draugui, vulkanizacijos i\xc5\xa1rad\xc4\x97jui Goodyear'ui sukurti plonas gumines pir\xc5\xa1tines, kurios netrukdyt\xc5\xb3 dirbti. O galutinai jas \xc4\xaf chirurgin\xc4\x99 praktik\xc4\x85 \xc4\xafdieg\xc4\x97 Halstedo rezidentas Bloodgood 1883 m. Operuojant su pir\xc5\xa1tin\xc4\x97mis, \xc5\xbeaizdos sup\xc5\xabliuodavo \xc5\xbeymiai re\xc4\x8diau. Europoje pir\xc5\xa1tin\xc4\x97s paplito tik 1897 m. Chalato d\xc4\x97v\xc4\x97jim\xc4\x85 operacijos metu \xc4\xafved\xc4\x97 Teodoras Bilrotas, gerai susipa\xc5\xbein\xc4\x99s su Pasterio bei Listerio darbais. Iki tol chirurgai operuodavo su smokingais, \xc5\xbeiedais, monokliais.\n_START_SECTION_\nNuskausminimas\n_START_PARAGRAPH_\nNemal\xc5\xa1inant skausmo, daugelis ligoni\xc5\xb3 \xc5\xbe\xc5\xabdavo nuo \xc5\xa1oko, bet ir senov\xc4\x97je naudojami anestezijos b\xc5\xabdai tur\xc4\x97jo ne ma\xc5\xbeiau pavoj\xc5\xb3. Prie\xc5\xa1 operacij\xc4\x85 nuleisdavo krauj\xc4\x85 iki apalpimo, senov\xc4\x97s Azijoje u\xc5\xbespausdavo miego arterijas. Pla\xc4\x8diai naudotos aguonos ir mandragoros \xc5\xa1aknys. Viduram\xc5\xbeiais \xc5\xa1iais narkotikais primirkydavo kempines, i\xc5\xa1d\xc5\xbeiovindavo ir duodavo \xc4\x8diulpti operacijos metu. Jos buvo vadinamos spongia somnifera \xe2\x80\x93 migdan\xc4\x8diomis kempin\xc4\x97mis. Niekas ne\xc5\xbeinojo \xc5\xa1i\xc5\xb3 med\xc5\xbeiag\xc5\xb3 dozavimo, tod\xc4\x97l ligoniai da\xc5\xbenai neatsibusdavo. Germanai prie\xc5\xa1 operacijas nugirdydavo ligon\xc4\xaf iki s\xc4\x85mon\xc4\x97s netekimo. Vietinei nejautrai sukelti A. Par\xc4\x97 u\xc5\xbever\xc5\xbedavo gal\xc5\xabn\xc4\x99 var\xc5\xbetu, prispausdavo kraujagysles ir nervus. D\xc4\x97l to po operacij\xc5\xb3 gal\xc5\xabn\xc4\x99 da\xc5\xbenai tekdavo amputuoti._NEWLINE_1806 m. i\xc5\xa1skirtas pagrindinis opijaus alkaloidas \xe2\x80\x93 morfinas, kur\xc4\xaf nuo 1820 m. \xc4\x97m\xc4\x97 pla\xc4\x8diai naudoti Ma\xc5\xbeandis. Jis nustat\xc4\x97 morfino dozes._NEWLINE_1844 m. Wells (1815-1848) \xe2\x80\x93 dantistas, \xc4\x97m\xc4\x97 vartoti N\xe2\x82\x82O\xe2\x82\x82 nuskausminimui. Ta\xc4\x8diau j\xc5\xb3 poveikio demonstracija Harvardo universitete nepavyko, ir jis nusi\xc5\xbeud\xc4\x97._NEWLINE_1846 m. gydytojas ir chemikas Ch. D\xc5\xbeeksonas pasi\xc5\xabl\xc4\x97 dantistui W. Mortonui i\xc5\xa1bandyti eterio garus skausmui mal\xc5\xa1inti. 1846.X.16. Bostone, Mortonui davus eterio narkoz\xc4\x99, J. Uorenas pa\xc5\xa1alino augl\xc4\xaf i\xc5\xa1 kaklo. \xc5\xa0i data laikoma anestezijos eros prad\xc5\xbeia. 1847.II.12. A. Adomavi\xc4\x8dius padar\xc4\x97 prane\xc5\xa1im\xc4\x85 apie eterio narkoz\xc4\x99 Vilniaus gydytoj\xc5\xb3 draugijos pos\xc4\x97dyje, o 1847.II.23 kartu su L. Lechavi\xc4\x8diumi pirm\xc4\x85 kart\xc4\x85 Lietuvoje j\xc4\x85 panaudojo._NEWLINE_1847 m. Simpsonas \xe2\x80\x93 pirmas panaudojo narkozei chloroform\xc4\x85. Jis buvo aku\xc5\xa1eris - ginekologas, pirmoji jo n\xc4\x97\xc5\xa1\xc4\x8dia pacient\xc4\x97 pagimd\xc4\x97 be skausmo \xe2\x80\x93 gim\xc4\x97 dukryt\xc4\x97, kuri\xc4\x85 pavadino Anestezija. Simpson\xc4\x85 prad\xc4\x97jo pulti dvasininkai, kad jis atleid\xc5\xbeia moteris nuo bausm\xc4\x97s skirtos Ievai paties dievo, tas atkirto, kad dievas pats buv\xc4\x99s pirmas narkotizatorius._NEWLINE_1851 m. C. G. Pravoise ir Wood nepriklausomai vienas nuo kito pagamino \xc5\xa1virk\xc5\xa1t\xc4\x85._NEWLINE_1855 m. Wood pasi\xc5\xabl\xc4\x97 leisti nuskausminan\xc4\x8dius po oda."